Regionsudvalgets udtalelse om Kommissionens rapport til Europa-Parlamentet og Rådet om forenkling af landbrugslovgivningen

(2002/C 107/16)

REGIONSUDVALGET har -

under henvisning til Kommissionens anden rapport til Europa-Parlamentet og Rådet om Forenkling af landbrugslovgivningen (KOM(2001) 48 endelig),

under henvisning til Kommissionens beslutning af 9. februar 2001 om i henhold til EF-traktatens artikel 265, stk. 1, at anmode om Regionsudvalgets udtalelse herom,

under henvisning til præsidiets beslutning af 3. april 2001 om at henvise det forberedende arbejde til Underudvalg 2 "Landbrug, Udvikling af Landdistrikterne, Fiskeri",

under henvisning til Kommissionens første rapport til Europa-Parlamentet og Rådet om Forenkling af landbrugslovgivningen (KOM(1999) 156 endelig),

under henvisning til Kommissionens rapport til Det Europæiske Råd Bedre lovgivning 1999 (KOM(1999) 562 endelig)(1),

under henvisning til Kommissionens hvidbog om nye styreformer i EU (KOM(2001) 428 endelig),

under henvisning til sin udtalelse om Kommissionens rapport til Det Europæiske Råd Bedre lovgivning 1998. Et fælles ansvar (CdR 50/99 fin)(2),

under henvisning til sin udtalelse om Projekt "unge ind i landbruget" (CdR 417/2000 fin)(3);

under henvisning til konklusionerne af landbrugsministrenes rådsmøde den 23. oktober 2000 om Forenkling af forvaltningen af den fælles landbrugspolitik,

under henvisning til konklusionerne af landbrugsministrenes rådsmøde den 29. januar 2001 om Forenkling af landbrugslovgivningen,

under henvisning til konklusionerne af landbrugsministrenes rådsmøde den 19. juni 2001 om Forenkling af landbrugslovgivningen,

under henvisning til forslaget til udtalelse (CdR 154/2001 rev. 2) vedtaget af Underudvalg 2 de 9. oktober med Seamus Murray, Medlem af Meath County Council, Medlem af Mid East Regional Authority (IRL/AE), som ordfører -

på den 41. plenarforsamling den 14. og 15. november 2001 (mødet den 15. november) enstemmigt vedtaget følgende udtalelse.

1. Generelle bemærkninger

1.1. Regionsudvalget udtrykker tilfredshed med Kommissionens rapport og dens vedvarende bestræbelser på at forenkle den komplekse række af EU-love på landbrugsområdet. Denne forenkling af landbrugslovgivningen er en løbende proces, og der er behov for en samordnet indsats fra Kommissionen, de øvrige institutioner og alle berørte parter for at kunne gøre fremskridt i spørgsmålet.

1.2. Regionsudvalget er enigt i, at forenklingen af landbrugslovgivningen må fortsættes for at gøre den så klar, gennemskuelig og lettilgængelig som muligt, for at opnå en større effektivitet i udnyttelsen af de personalemæssige og finansielle ressourcer og for at nedbringe mulighederne for bedrageri.

1.3. Regionsudvalget godkender Kommissionens bestræbelser på at gøre alle landbrugstekster klarere, mere sammenhængende og utvetydige for at sikre en ensartet gennemførelse i samtlige medlemsstater. Dette krav er særlig presserende, fordi de tekster, som ender med at blive vedtaget på landbrugsområdet, ofte er et resultat af kompromiser, som det ikke altid er let at omsætte i national lovgivning.

1.4. Regionsudvalget mener, at beslutningstagningen, hvor det er relevant, så vidt muligt bør foregå på regionalt og lokalt plan.

1.5. Regionsudvalget mener, specielt på baggrund af den foreslåede udvidelse af EU, at der bør sættes mere ind på at forenkle landbrugslovgivningen, så man undgår at lægge alt for store administrative og finansielle byrder på de udbetalende organer og på nationale, regionale og lokale myndigheder samt på fødevaresektoren, landbrugserhvervet og beslægtede sektorer.

1.6. Regionsudvalget udtrykker tilfredshed med, at Kommissionen fortsat arbejder på at udforme konsoliderede udgaver af de forskellige landbrugslove på Kommissionens websted EUR-LEX. Denne konsoliderede lovgivning omfatter nyligt foretagne ændringer i grundlovgivningen, således at det på EUR-LEX-webstedet er muligt at konsultere én enkelt, ajourført version af lovgivningen. Regionsudvalget understreger, at selv om disse konsoliderede tekster ikke er juridisk bindende, er de med til at gøre EU's landbrugslovgivning enklere og let tilgængelig for alle potentielle brugere, herunder nationale og europæiske forvaltninger, lokale og regionale myndigheder, landmænd, erhvervslivet og de landbrugsbeskæftigede.

1.7. Regionsudvalget udtrykker tilfredshed med Kommissionens forslag(4) om at udforme en "Ordning for mindre landbrugere" med det sigte at nedbringe de administrative byrder ved den fælles landbrugspolitik, som opstår for landmænd, der oppebærer direkte støtte.

1.8. Regionsudvalget udtrykker tilfredshed med Kommissionens forslag, som harmoniserer og forenkler de forskellige foranstaltninger om salgsfremstød for bestemte landbrugsvarer (mælk, olivenolie, oksekød, æbler, citrusfrugter osv.).

1.9. Regionsudvalget udtrykker tilfredshed med Kommissionens bestræbelser på gennemgribende at ændre og forenkle alle EU-regler om handelsmekanismer, herunder regler om eksport- og importlicenser, koderne for bestemmelsesstederne ved eksport og ordningen for sikkerhedsstillelse for landbrugsprodukter.

1.10. Regionsudvalget udtrykker tilfredshed med Kommissionens løbende indsats inden for rammerne af Agenda 2000 med det sigte at indføre nye, forenklede regler for den fælles markedsordning for de forskellige markedssektorer, såsom markafgrøder, vin, bomuld, sukker og frugt og grønsager.

1.11. Regionsudvalget udtrykker tilfredshed med Kommissionens forslag om at forenkle de forskellige direktiver om dyresundhed og folkesundhed alt efter produkttype (bl.a. fersk kød, kødprodukter, mælk og mejeriprodukter, æg og ægprodukter, kød af vildt osv.) samt direktiverne om dyresygdomme såsom svinepest og mund- og klovsyge. Disse forslag vil resultere i en fælles hygiejneordning for alle fødevarer, som vil komme til at omfatte hele fødevarekæden "fra jord til bord".

1.12. Regionsudvalget udtrykker tilfredshed med konklusionerne af landbrugsministrenes rådsmøde den 23. oktober 2000, hvor især Kommissionen blev anmodet om at tydeliggøre bestemmelserne om, at der ikke skal idømmes sanktioner i de tilfælde, hvor en landbrugers indberetning indeholder fejl, samt at forberede et forslag om indførelse af ét samlet kontrolbesøg pr. bedrift i stedet for, at der aflægges kontrolbesøg for hver enkelt ordning.

1.13. Regionsudvalget udtrykker tilfredshed med nedsættelsen af en "ad hoc-arbejdsgruppe" bestående af repræsentanter for Kommissionen og de nationale forvaltninger, som skal analysere forslag om forenkling af landbrugslovgivningen og fungere som et forum for debat om og høring af medlemsstaterne vedrørende sådanne forslag.

2. Henstillinger

2.1. Regionsudvalget beklager, at der ikke refereres til Regionsudvalget i Kommissionens rapport, ud fra den betragtning at EU's lovgivning gennemføres af lokale og regionale myndigheder, og at landbrugslovgivningen påvirker de lokale og regionale myndigheder i deres daglige aktiviteter.

2.2. Regionsudvalget henstiller, at behandlingen af eksisterende forslag om forenkling, som Kommissionen har forelagt, fremskyndes, og at de, efter at være godkendt, sættes i værk så hurtigt, som det lader sig gøre.

2.3. Regionsudvalget ser med tilfredshed på, at Kommissionens websted EUR-LEX rummer så mange konsoliderede landbrugslove. Dog lader disse dokumenters brugervenlighed meget tilbage at ønske, hvilket der bør rådes bod på. Tillæg i tabelform findes ikke i EUR-LEX-systemet, og Regionsudvalget vurderer, at disse tillæg på landbrugsområdet ofte har væsentlig betydning for fortolkning og overholdelse af lovgivningen.

2.4. Regionsudvalget mener med hensyn til "Ordningen for mindre landbrugere", at støttekriterierne bør tilpasses, så flest mulige landmænd i regionerne får mulighed for at deltage i ordningen. Maksimumsbeløbet for landbrugere, som modtager direkte støtte, bør hæves fra 1250 til 2000 EUR, så ordningen kan få reel virkning.

2.5. Regionsudvalget mener, at der ud over markedsordningspræmier også kan komme andre præmier på tale, f.eks. direkte støtte til fremme af et miljøvenligt landbrug, udligningsstøtte for naturbetingede vanskeligheder osv.).

2.6. Regionsudvalget vurderer, i forbindelse med salgsfremstød for specifikke landbrugsvarer, at øget brug af national medfinansiering i forvaltningen af disse programmer lægger yderligere administrative byrder på de nationale myndigheder og kan resultere i alt for komplekse nationale foranstaltninger. Regionsudvalget mener, at Kommissionen bør se nærmere på, hvorledes de regionale og lokale myndigheder kan være med til at forebygge urimelige administrative byrder ved iværksættelsen af disse salgsfremstød.

2.7. Regionsudvalget mener, at Kommissionen bør videreføre sine bestræbelser på at forenkle bestemmelserne om handelsmekanismer (eksportrestriktioner, import- og eksportlicenser, sikkerhedsstillelse), så besværlige administrative procedurer for de udbetalende organer og landmændene undgås.

2.8. Regionsudvalget mener, at Kommissionen i forbindelse med de nye BSE-foranstaltninger, som påvirker den fælles markedsordning for oksekød, foreslår at indføre oksekødskvoter på individuelt i stedet for på nationalt grundlag, hvilket yderligere vil øge de nationale myndigheders administrative byrde.

2.9. Regionsudvalget anmoder Kommissionen om at undersøge, hvorledes medlemsstaterne håndterer kvoteordninger for andre varer, såsom mælk, sukker, vin og olivenolie. De nationale gennemførelsesforanstaltninger kan være særdeles besværlige og øger landmændenes administrative byrder endnu mere. De nationale kvoteregler kan endvidere være særdeles usmidige i forbindelse med landmænds overtagelse af kvoter. Regionsudvalget henstiller, at Kommissionen udarbejder forslag med det sigte at rette op på de mange uregelmæssigheder i medlemsstaternes forvaltning af kvoteordningerne.

2.10. Regionsudvalget anmoder Kommissionen om atter at se på spørgsmålet omkring bogholderiåret i forbindelse med EUGFL-midler, som blev behandlet i den første rapport om forenkling af landbrugslovgivningen. Bogholderiåret går fra 16. oktober til 15. oktober året efter, hvilket gør det nødvendigt at fordele oktober på to regnskabsår. Regionsudvalget mener, at en ændring af bogholderiårets afslutning til udgangen af oktober vil indebære en reel forenkling både for de nationale udbetalende organer og for Kommissionen.

2.11. Regionsudvalget anmoder Kommissionen om at forelægge et forslag om ét enkelt kontrolbesøg pr. bedrift, som skal omfatte ansøgninger om samtlige EU-støtteordninger, hvilket bør være et hastespørgsmål, idet et sådant forslag ikke kan anses for et middel til at gøre bedrageri lettere. Det opfordres også til, at man øger antallet af stikprøvekontroller som led i disse forslag. Samtidig bør det sikres, at forenklingen både kommer landbrugerne og den offentlige kontrolfunktion til gavn.

2.12. Regionsudvalget opfordrer Kommissionen til at undersøge muligheden for at foretage en costbenefitanalyse af samtlige landbrugsforslags finansielle konsekvenser for medlemsstaternes forvaltninger, og især for de lokale og regionale myndigheder i de tilfælde, hvor disse har relevante beføjelser, svarende til de undersøgelser af konsekvenserne for SMV'er, som i dag indgår i alle forslag vedrørende det indre marked.

2.13. Regionsudvalget anmoder Kommissionen om at inddrage Regionsudvalget i "ad hoc-arbejdsgruppens" arbejde, så Kommissionen og medlemsstaterne får kendskab til synspunkterne hos de lokale og regionale myndigheder, som har et betydeligt ansvar for gennemførelse af EU's landbrugslovgivning på lokalt og regionalt plan.

2.14. Regionsudvalget opfordrer Kommissionen, Rådet og Parlamentet til ikke unødigt at forsinke vedtagelsen af de foreslåede forenklingsforanstaltninger. Samtidig opfordrer Regionsudvalget de lokale og regionale myndigheder til straks at gennemføre disse foranstaltninger, så landmændene og den landbrugsbaserede industri kan opnå de fulde fordele af disse forenklingsforanstaltninger.

Bruxelles, den 15. november 2001.

Jos Chabert

Formand for

Regionsudvalget

(1) EFT C 226 af 8.8.2000, s. 60.

(2) EFT C 374 af 23.12.1999, s. 11.

(3) EFT C 357 af 14.12.2001, s. 29.

(4) KOM(2000) 841 endelig.